Teemandikaevandus Sahhas
**ALROSA** on Venemaa teemanditöötlusettevõtete grupp, millel on maailmas juhtpositsioon teemantide kaevandamise mahtude poolest. Korporatsioon tegeleb maardlate otsimise ning töötlemata teemantide kaevandamise, ümbertöötamise ja müügiga. Põhitegevus on koondatud Sahhasse (varasem Jakuutia), samuti Arhangelski oblastisse ja Aafrikasse. 
ALROSA toodab 97% kõikidest Venemaa teemantidest, ettevõtte panus teemantide tootmise maailmamahtu on 27%. Ettevõttel on avastatud reserve, millest piisab tootmise jooksva taseme toetamiseks vähemalt 18–20 aastaks. ALROSA hüpoteetilised reservid moodustavad ligemale ühe kolmandiku teemantide ülemaailmsest reservist. 

Aastatel 1995–2002 oli ALROSA president Vjatšeslav Štõrov, hilisem Sahha (Jakuutia) Vabariigi president. 2017. aasta märtsist on ALROSA president Sergei Ivanov.

IPO
---

28. oktoobril 2013 viidi ettevõttes läbi aktsiate esmane avalik pakkumine (IPO)  , mille käigus müüdi 16% ettevõtte aktsiaid (Venemaa Föderatsioon ja Sahha valitsus esitasid kumbki 7% aktsiatest, veel 2% olid võlakirjad). Üle 60% paigutuse mahust ostsid investorid USA-st, 24% Euroopast (20% Ühendkuningriigist), 14% said investorid Venemaalt. Investeerimisfondid Oppenheimer Funds ja Lazard omandasid 2%. IPO käigus teenis ALROSA 41,3 miljardit rubla (umbes 1,3 miljardit USA dollarit).

Tootmine
--------

2013. aasta juuni seisuga moodustasid vastavalt JORC koodeksile ALROSA varud ja ressursid 971,7 miljonit karaati (sellest tõestatud – 664,8 miljonit karaati, tõenäolised – 308,2 miljonit karaati), mis moodustab 97% selle tooraine ülevenemaalisest varust.
ALROSA peamised tootmisvõimsused on käesoleval ajal koondatud eeskätt Lääne-Jakuutiasse ja Arhangelski oblastisse. Ühtekokku kaevandab ALROSA 22 maardlas. Tootmisbaas koosneb 9 põlis- ja 13 puistmaardlast. Põlismaardlates teostatakse nii avatud (karjäär) kui allmaakaevandamist. Sahha (Jakuutia) Vabariigi territooriumil tegutseb neli kaevanduse rikastusvabrikut – Mirninski, Aihalski, Udatšinski ja Njurbinski. 
Lisaks sellele omab ALROSA 32,8% kaevandusühingu Katoka – Kesk-Aafrika suurima teemanditootja, juhtiva teemandikaevandaja Angolas – aktsiatest.

Turundus
--------

Ettevõtte ALROSA turundusorganisatsioonidel on esindused maailma kõikides tähtsamates teemandikeskustes – USA-s, Belgias, Araabia Ühendemiraatides, Hiinas, Ühendkuningriigis ja Iisraelis. 
2012. aastal sõlmis ALROSA pikaajalise lepingu Belgia ettevõttega Laurelton Diamonds Inc. mis varustab briljantidega USA juveeliettevõtet Tiffany & Co. Vastavalt kolmeks aastaks sõlmitud kaubandusleppele võib Tiffany&Co esimeses etapis igal aastal osta töötlemata teemante umbes 60 miljoni USA dollari eest .
2013. aasta mais kirjutasid ALROSA ja oksjonimaja Sotheby's alla koostöömemorandumile. Selle kohaselt võib ALROSA Sotheby'si oksjonitel müüa suuri premium-klassi briljante, mis on valmistatud ettevõtte filiaalis Brilliantõ ALROSA, samuti nende briljantidega juveeltooteid. Müügiks esitatud vääriskivid sertifitseeritakse Ameerika Gemmoloogiainstituudis (GIA) .
ALROSA teeb Kimberley protsessi eesmärkide saavutamiseks ja nõuete täitmiseks koostööd Venemaa riigiasutustega.

Tegevusnäitajad
---------------

2012. aastal tootsid ALROSA grupi ettevõtted 34,4 miljonit karaati teemante. Rahalises vääringus moodustas ALROSA grupi teemanditoodang 2012. aastal 4 610,7 miljonit USA dollarit. Aasta jooksul müüs ALROSA grupp teemanditooteid kokku 4450,1 miljoni USA dollari eest, briljante 160,6 miljoni USA dollari eest. Iga-aastane ALROSA grupi põhitoodangu müügitulude maht on üle 4,0 miljardi USA dollari.

Viited
------

1. ↑  , *Rough and Polished*, March 10, 2013.
2. ↑  , *leegalweek.com*, October 11, 2013.
3. ↑  "Ranking Of The World's Diamond Mines By Estimated 2013 Production", *Kitco*, August 20, 2013.
4. ↑  "Alrosa Still Needs Buffing", *The Wall Sreet Journal*, October 28, 2013.
5. ↑  "The Global Diamond Report 2013", *Bain&Company*, August 27, 2013.
6. ↑  О директивах представителям интересов Российской Федерации. government.ru
7. ↑  "Alrosa IPO Nets $1.3Bln", *The Moscow Times*, October 29, 2013.
8. ↑  "Russian firms raise billions", *Russian Business Insight*, November 23, 2013.
9. ↑  "Russia fetches $1.3bn in Alrosa’s shares sale", *Mining.com*, November 23, 2013.
10. ↑  "Russian diamond miner Alrosa raises $1.3 billion in share sale", *Bloomberg*, October 28, 2013.
11. ↑  "ALROSA Announces Pricing of Its Offering at RUB35 Per Ordinary Share", *Bloomberg*, October 28, 2013.
12. ↑  "Russia’s ALROSA confirms diamond reserves, resources under JORC", November 21, 2011.
13. ↑  "ALROSA Signs Supply Deal with Tiffany", *Rapaport*, November 28, 2012.
14. ↑  "Alrosa to Sell Rough Diamonds to Tiffany", *The Moscow Times*, November 29, 2012.
15. ↑  "ALROSA has signed contract with Tiffany & Co", November 30, 2012.
16. ↑  "Diamonds by ALROSA", *Sotheby’s*, September 24, 2013.
17. ↑  "Alrosa diamond production hits 34.4 million carats in 2012", April 24, 2012.
18. ↑  "ALROSA Targets Production of 36M Carats in 2014", *Rapaport*, December 17, 2013.
19. ↑  "Alrosa to Raise Production to 36 million Carats in 2013 and 2014", December 18, 2013.
20. ↑  "ALROSA: INDUSTRY LEADER BY 2018", June 20, 2013.

Välislingid
-----------

* Alrosa koduleht